Predkladacia správa

Vzhľadom na skutočnosť, že od 1. januára 2003 nadobúda účinnosť zákon                     č. 480/2002 Z.z. o azyle a o zmene a doplnení niektorých zákonov, ktorý novým spôsobom vymedzuje pojmy a použitie inštitútov bezpečnej tretej krajiny a bezpečnej krajiny pôvodu, je potrebné pristúpiť v zmysle § 53 predmetného zákona  k prehodnoteniu nariadenia vlády Slovenskej republiky, ktorým sa vydáva zoznam bezpečných tretích krajín a bezpečných krajín pôvodu. 

Ministerstvo vnútra  Slovenskej republiky po aktuálnom  vyhodnotení medzinárodno-politických a bezpečnostných aspektov, determinujúcich tiež migračné procesy, v spolupráci s Ministerstvom zahraničných vecí Slovenskej republiky vypracovalo návrh  nariadenia vlády  Slovenskej republiky, ktorým sa vydáva zoznam bezpečných tretích krajín a bezpečných krajín pôvodu s cieľom praktického vykonávania zákona o azyle.

Navrhovaná právna úprava nebude mať finančné, ekonomické, environmentálne vplyvy, ani vplyvy na zamestnanosť.

Návrh nariadenia vlády Slovenskej republiky bol zaslaný na pripomienky všetkým pripomienkujúcim subjektom, v súlade s legislatívnymi pravidlami vlády Slovenskej republiky a tieto sa v stanovenej lehote k návrhu vyjadrili.

Prerokovanie návrhu nariadenia vlády v Rade hospodárskej a sociálnej dohody Slovenskej republiky, vzhľadom na obsahové zameranie návrhu, nie je potrebné.

Dňa 3. decembra 2002 návrh nariadenia prerokovala Legislatívna rada vlády Slovenskej republiky, ktorá odporučila predložený návrh schváliť. 

Vyhlásenie o bezrozpornosti 

Vzhľadom na to, že všetkým zásadným pripomienkam zo strany pripomienkujúcich subjektov bolo vyhovené, návrh nariadenia vlády Slovenskej republiky, ktorým sa vydáva zoznam bezpečných tretích krajín a bezpečných krajín pôvodu sa predkladá na rokovanie vlády Slovenskej republiky bez rozporov.